32004R2103
L 365/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2103/2004 НА КОМИСИЯТА
от 9 декември 2004 година
относно предаването на данни за определени риболовни райони в западните води и Балтийско море
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1), и по-специално члeн 22, параграф 3 от него,
като има предвид, че:
(1)
Максимално допустимите годишни равнища на риболовно усилие за определени риболовни райони и полета са определени с Регламент (ЕО) № 1415/2004 на Съвета от 19 юли 2004 г., (2) както е предвидено в член 11, параграф 2 от Регламент (ЕО) № 1954/2003 на Съвета от 4 ноември 2003 г. (3) за управление на риболовното усилие по отношение на определени общностни риболовни зони и рибни ресурси, за изменение на Регламент (ЕО) № 2847/93, и за отмяна на Регламенти (ЕО) № 685/95 и (ЕО) № 2027/95.
(2)
Регламент (ЕО) № 2092/98 на Комисията от 30 септември 1998 г. (4) относно декларацията за риболовни дейности, отнасящи се до някои риболовни зони и ресурси на Общността вече не е в съответствие с Регламенти (ЕО) № 1954/2003 и 1415/2004 по отношение на западните води. Поради това е необходимо да бъдат предефинирани задълженията във връзка с декларациите за риболовното усилие за западните води.
(3)
Съществуващите задължения по отношение на декларациите за риболовното усилие за Балтийско море, установени в Регламент (ЕО) № 2092/98, следва да останат в сила.
(4)
Поради броя и важността на измененията, които следва да бъдат направени, и с оглед на съгласуваността между новите задължения за западните води и съществуващите задължения за Балтийско море, Регламент (ЕО) № 2092/98 следва да бъде отменен.
(5)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
ГЛАВА I
ЗАПАДНИ ВОДИ
Член 1
Списъци на риболовните кораби със специално разрешително за риболов
1. Държавите-членки предават на Комисията, в срок от 30 дни от датата на влизане в сила на настоящия регламент, осъвременена версия на списъка на риболовните кораби по член 7 от Регламент (ЕО) № 1954/2003, като използват формáта за докладване, установен в приложение I към настоящия регламент.
2. В съответствие с член 10, параграф 2 от Регламент (ЕО) № 1954/2003 на Съвета и член 19, буква е) от Регламент (ЕО) № 2847/1993 (5), измененията към информацията, съдържаща се в приложение I, ще бъдат докладвани на Комисията ежедневно, чрез изпращане на пълното осъвременено приложение I по време на издаването или отнемането на специално разрешително за риболов, както е посочено в член 8, параграф 3 от Регламент (ЕО) № 1954/2003.
Член 2
Риболовно усилие
1. Държавите-членки предават на Комисията събраните от тях съвкупни данни за риболовното усилие, упражнено от риболовните кораби, посочени в член 1, през предходния месец, преди 15-о число на всеки месец, като използват формáта за докладване, установен в приложение II към настоящия регламент.
2. За първата декларация за риболовно усилие референтният период по отношение на съвкупните данни започва да тече от 1 януари 2004 г.
ГЛАВА II
БАЛТИЙСКО МОРЕ
Член 3
Списък на риболовните кораби с издадено специално разрешително за риболов
1. Държавите-членки предават на Комисията списъка на риболовните кораби по член 2 от Регламент (ЕО) № 779/97, като използват формáта за докладване, установен в приложение III към настоящия регламент.
2. Измененията към списъка на риболовните кораби се докладват пред Комисията, като се използва същият формат за докладване, през последните четири работни дни преди датата на навлизането на риболовните кораби в риболовния район.
Член 4
Риболовно усилие
Държавите-членки предават на Комисията съвкупните данни за риболовното усилие, посочено във второто и третото тире на член 19, i) от Регламент (ЕИО) № 2847/93, в съответствие с приложение IV към настоящия регламент.
ГЛАВА III
ОБЩИ РАЗПОРЕДБИ
Член 5
Предаване на данни и достъп до данни
1. Държавите-членки съобщават на Комисията данните, посочени в членове 1-4, посредством Системата за обмен на данни за рибарството FIDES (или друга бъдеща система за данни, приета от Комисията).
2. Комисията прави достъпни данните относно осъвременените списъци на плавателните съдове посредством Системата за обмен на данни за рибарството FIDES (или друга бъдеща система за данни, приета от Комисията).
3. Във връзка със списъка на плавателните съдове по член 1 и декларациите за общото количество на уловите по член 2, Комисията привежда в съответствие Системата FIDES най-късно до 1 юли 2005 г.
До тази дата държавите-членки съобщават на Комисията данните по членове 1 и 2, във формат spreadsheet, като ги изпращат на подходящия пощенски адрес, който им се съобщава от Комисията.
Член 6
Отмяна
1. Регламент (ЕО) № 2092/98 се отменя.
2. Позоваванията на отменения регламент се считат за позовавания на към настоящия регламент.
Член 7
Влизане в сила
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 декември 2004 година.